酬陸四十楚源春夜宿虎丘山對月寄梁四敬之兼見貽之作
作者：權德輿
朝代：唐

paragraphs: 東風變[蘅]薄，時景日妍和。
更想千峯夜，浩然幽意多。
蕙香襲閑趾，松露泫喬柯。
潭影漾霞月，石牀封薜蘿。
夫君非歲時，已負青冥姿。
龍虎一門盛，淵雲四海推。
駸駸步騕褭，婉婉翥長離。
懸圃盡瓊樹，家林輕桂枝。
聲榮徒外獎，恬淡方自適。
逸氣凌顥清，仁祠訪金碧。
芊眠瑤草秀，斷續雲竇滴。
芳訊發幽緘，新詩比良覿。
故人石渠署，美價滿中朝。
落落杉松直，芬芬蘭杜飄。
雄詞鼓溟海，曠達豁煙霄。
營道幸同術，論心皆後凋。
循環伐木詠，緬邈招隱情。
慙茲擁腫才，愛彼潺湲清。
拘牽尚多故，夢想何由幷。
終結方外期，不待華髮生。